Broj: 711-I-302-P-272-17/19-10-18

Zagreb, 9. studenoga 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Matka Burića, općinskog načelnika općine Gradac,** na 27. sjednici, održanoj 9. studenoga 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Matka Burića, općinskog načelnika općine Gradac, neće se pokrenuti s obzirom da iz prikupljenih podataka i dokumentacije, vezano za potraživanja Općine Gradac po osnovi obveze doznake 30 % prihoda od boravišne pristojbe, sukladno članku 20. Zakona o boravišnoj pristojbi prema** **Turističkoj zajednici mjesta Drvenik, u kojoj je dužnosnik prethodno stupanju na dužnost bio zaposlen, ne proizlazi da je u postupanju dužnosnika došlo do mogućeg počinjenja povrede odredbi ZSSI-a, odnosno da se dužnosnik nalazi u situaciji sukoba interesa, s obzirom da su navedene obveze Turističke zajednice mjesta Drvenik prema Općini Gradac nastale u vrijeme dok Matko Burić nije bio dužnosnik te da su iste obveze nakon njegova stupanja na dužnost u cijelosti podmirene.**

Obrazloženje

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da Matko Burić obnaša dužnost općinskog načelnika općine Gradac u mandatu 2017.-2021. počevši od 26. svibnja 2017.g. Stoga je Matko Burić, povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je dana 19. lipnja 2017.g. zaprimilo anonimnu prijavu mogućeg sukoba interesa, podnesenu protiv dužnosnika Matka Burića, koja je u knjizi ulazne pošte Povjerenstva zaprimljena pod brojem 711-U-2564-P-272/17-01-4, povodom koje je otvoren predmet broj P-272/17.

U prijavi se navodi da je Matko Burić, prethodno stupanju na dužnost općinskog načelnika Općine Gradac, bio predsjednik Turističke zajednice mjesta Drvenik (dalje u tekstu: TZM Drvenik), koja je Općini Gradac dužna oko 400.000,00 kuna na ime naplaćenih boravišnih pristojbi, sukladno članku 20. Zakona o boravišnoj pristojbi („Narodne novine broj 152/08., 59/09., 97/13., 158/13., 30/14.). U prijavi se navodi da je TZM Drvenik, dok je na njenom čelu bio Matko Burić prije stupanja na dužnost općinskog načelnika Općine Gradac, navedeni iznos nije uplaćivala Općini Gradac, već zadržavala i usmjeravala u mjesto Drvenik. Stoga se u prijavi zaključuje da je moguće da se dužnosnik Matko Burić, povodom navedenih okolnosti nalazi u situaciji sukoba interesa.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo napominje da je na zahtjev dužnosnika Matka Burića na 183. sjednici održanoj 14. lipnja 2017.g. dalo Mišljenje broj 711-I-868-M-78/17/02-18.

U ovom mišljenju je, pored ostalog utvrđeno da, sukladno odredbama ZSSI-a, nema zapreke da dužnosnik Matko Burić s dosadašnjim poslodavcem TZM Drvenik potpiše sporazum o povratku na rad po prestanku obnašanja dužnosti na poslove koje je obavljao prije obnašanja dužnosti ili druge odgovarajuće poslove. Ujedno, dano je mišljenje dužnosniku da ne može, istovremeno uz obnašanje dužnosti općinskog načelnika Općine Gradac obnašati javnu dužnost predsjednika Turističke zajednice mjesta Drvenik.

Prilikom razmatranja okolnosti radi davanja ovog mišljenja utvrđeno je da je Matko Burić, prethodno stupanju na dužnost općinskog načelnika Općine Gradac, bio u radnom odnosu u TZM Drvenik na radnom mjestu direktora Turističkog ureda TZM Drvenik, a ne da je bio predsjednik TZM Drvenik, kako se navodi u prijavi.

Napominje se da je člankom 20. stavkom 3. Zakona o boravišnoj pristojbi propisano da uplaćena sredstva boravišne pristojbe, banka kod koje je otvoren propisani račun za javne potrebe, u roku od dva dana od dana uplate dostavlja korisnicima prema sljedećem rasporedu:

1. 65% sredstava turističkoj zajednici općine ili grada, od čega 30% sredstava turistička zajednica doznačuje općini ili gradu na području kojih je osnovana, i koriste se isključivo za poboljšanje uvjeta boravka turista na temelju prethodno usvojenoga zajedničkog programa općine ili grada i turističke zajednice općine ili grada,

2. 10% sredstava turističkoj zajednici županije,

3. 25% sredstava Hrvatskoj turističkoj zajednici.

Povjerenstvo je, radi provjere točnosti saznanja iz predmetne prijave zatražilo podatke od Općine Gradac i TZM Drvenik.

Na traženje Povjerenstva, Općina Gradac očitovala se dopisom KLASA: 022-05/17-03/1002, URBROJ: 2147-04/17-03 od 17. srpnja 2017.g. U dopisu se navodi da je TZM Drvenik dužna Općini Gradac sukladno članku 20. Zakona o boravišnoj pristojbi isplatu dospjelih, a nenaplaćenih potraživanja u iznosu od 61.223,48 kuna za 2015., 228.920,09 kuna za 2017. te 28.288,41 kunu za prvih 5 mjeseci 2017.g. U dopisu se navodi da se, na žalost, Općina Gradac i TZM Drvenik nisu mogle u dobroj vjeri dogovoriti, sukladno članku 26. Zakona o turističkim zajednicama i promicanju hrvatskog turizma („Narodne novine“, broj 152/08.), o načinu trošenja namjenskih sredstava te da stoga nije potpisan sporazum o ulaganju u dodatnu turističku infrastrukturu na području Drvenika te da TZM Drvenik nije uplaćivala dio sredstava. U dopisu se iskazuje uvjerenje da će se na dobrobit svih dionika uskoro postići sporazum.

Na traženje Povjerenstva, TZM Drvenik se očitovala dopisom od 14. kolovoza 2017.g.

U dopisu se navode istovjetni podaci o postojanju i iznosima dospjelih, a neplaćenih potraživanja Općine Gradac kao u dopisu Općine Gradac od 17. srpnja 2017.g. Također se iskazuje uvjerenje da će uskoro biti postignut sporazum, ali se ukazuje i da je TZM Drvenik sredstva koja nisu isplaćena Općini Gradac uložila isključivo za podizanje kvalitete infrastrukture mjesta Drvenik.

Nadalje, dopisom KLASA: 022-05/18-03/1003, URBROJ: 2147-04/18-03 od 26. listopada 2018.g. Općina Gradac dostavila je Povjerenstvu podatak da je dug TZM Drvenik prema Općini Gradac podmiren u cijelosti.

Ujedno, dopisom od 30. listopada 2018.g. TZM Drvenik dostavila je Povjerenstvu podatak da su podmirena cjelokupna potraživanja Općine Gradac prema TZM Drvenik za 2015., 2016. i 2017.g. te da Općine Gradac nema nikakvih daljnjih potraživanja prema TZM Drvenik.

Uz dopis su dostavljene konto kartice zaduženja i uplata u 2017. i 2018.g. (zaključno do 26. listopada 2018.) iz čega je razvidno podmirenje prethodnog dugovanja te podmirivanje tekućih obaveza po osnovi propisanog dijela sredstava boravišne pristojbe.

Iz prikupljenih podataka i dokumentacije proizlazi da je predmetno dugovanje TZM Drvenik prema Općini Gradac nastalo u vrijeme dok je Matko Burić bio zaposlenik TZM Drvenik kao direktor Turističkog ureda.

Prvenstveno se ističe da, ukoliko bi se i propust redovitog prosljeđivanja dijela prikupljenih sredstava boravišne pristojbe Općini Gradac sukladno, članku 20. Zakona o boravišnoj pristojbi, mogao pripisati odgovornosti direktora Turističkog ureda TZM Drvenik, što je dvojbeno s obzirom da turističkom zajednicom upravlja predsjednik i turističko vijeće, Povjerenstvo u postupcima iz svoje nadležnosti ne može utvrditi odgovornost dužnosnika za neko njihovo djelovanje koje nije vezano za obnašanje dužnosti.

U predmetnoj situaciji nedvojbeno je da radnje Matka Burića kao zaposlenika TZM Drvenik ne mogu biti predmet ispitivanja Povjerenstva ili utvrđivanja povrede ZSSI-a, kada su predmetna dugovanja nastala prije nego je Matko Burić postao dužnosnik.

Nadalje, Povjerenstvo je razmotrilo da li je dužnosnik u obnašanju dužnosti općinskog načelnika Općine Gradac bio u sukobu interesa vezano za okolnost da njegov bivši poslodavac, s kojim eventualno ima sklopljen sporazum o povratku na radno mjesto po prestanku obnašanja dužnosti, nije proslijedio novčana sredstva Općini Gradac, odnosno vezano uz naplatu.

Povjerenstvo je pritom imalo u vidu da, sukladno članku 2. stavku 1. Zakona o turističkim zajednicama i promicanju hrvatskog turizma, propisano da su turističke zajednice pravne osobe, koje se osnivaju radi promicanja i unapređenja turizma Republike Hrvatske i gospodarskih interesa pravnih i fizičkih osoba koje pružaju ugostiteljske i druge turističke usluge ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 40. Zakona o turističkim zajednicama i promicanju hrvatskog turizma, turistička zajednica mjesta osniva se na poticaj mjesnog odbora, općinskog načelnika odnosno gradonačelnika ili župana, a uz suglasnost ministarstva. Prilikom davanja suglasnosti za osnivanje turističke zajednice mjesta, ministarstvo procjenjuje turistički značaj pojedinačnog turističkog mjesta i druge uvjete propisane istim Zakonom i drugim propisima.

Imajući u vidu da je dužnosnikov osobni status kod bivšeg poslodavca utvrđen sporazumom, koji se sklapa sukladno odredbama članka 90.b Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.) u vezi članka 15.d) Zakona o obvezama i pravima državnih dužnosnika ("Narodne novine" broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 187/04., 121/05., 151/05., 141/06., 17/07., 107/07., 60/08., 38/09., 150/11., 22/13., 103/14. i 03/15.), imajući u vidu svrhu i proceduru osnivanja turističkih zajednica mjesta, dvojbeno je može li se smatrati da se poslovanje TZM Drvenik može smatrati privatnim interesom ove pravne osobe ili je njeno poslovanje usmjereno na interes turizma i općenito građana toga mjesta, tim više što iz prikupljenih podataka proizlazi da su sporna sredstva ulagana u infrastrukturu mjesta Drvenik.

Međutim, na temelju prikupljenih podataka i očitovanja obaju strana predmetnih potraživanja, utvrđeno je da su, u trenutku stupanja dužnosnika Matka Burića na dužnost općinskog načelnika Općine Gradac, predmetne dospjele, a neplaćene tražbine postojale, da je razlog neplaćanja bio nedostatak sporazuma o ulaganju u dodatnu turističku infrastrukturu na području Drvenika, kojim je trebao biti reguliran način trošenja namjenskih sredstava boravišne pristojbe, ali da je uspostavljena namjera i volja Općine Gradac i TZM Drvenik da se sporazum postigne i dugovanja razriješe, a konačno i da su sva predmetna dugovanja koja su postojala u vrijeme stupanja Matka Burića na dužnost, kao i tekuće obveze podmirene tijekom 2017. i 2018.g.

Zaključno, Povjerenstvo nije utvrdilo da bi dužnosnik Matko Burić u obnašanju dužnosti bio pristran prema svojem bivšem poslodavcu odnosno da je postupao s ciljem da Općina Gradac ne naplati predmetna potraživanja od TZM Drvenik, već upravo suprotno.

Slijedom navedenog, Povjerenstvo je utvrdilo da iz prikupljenih podataka i dokumentacije, vezano za potraživanja Općine Gradac po osnovi obveze doznake 30 % prihoda od boravišne pristojbe, sukladno članku 20. Zakona o boravišnoj pristojbi prema TZM Drvenik, u kojoj je dužnosnik prethodno stupanju na dužnost bio zaposlen, ne proizlazi da je u postupanju dužnosnika došlo do mogućeg počinjenja povrede odredbi ZSSI-a odnosno da se dužnosnik nalazi u situaciji sukoba interesa, s obzirom da su navedene obveze Turističke zajednice mjesta Drvenik prema Općini Gradac nastale u vrijeme dok Matko Burić nije bio dužnosnik te da su iste obveze nakon njegova stupanja na dužnost u cijelosti podmirene.

Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Matko Burić, elektronička dostava
2. Objava na internetskoj stranici Povjerenstva
3. Pismohrana